NOVEL TERUTU JEMU AMBUN LEMAI
TUSUN KE-3 AKI ENGGAI PINDAH KETERUBAH iya, pengingat pasal sida sebilik lebuh sida ke agi serakup diau begulai di menua sida di Rantau Rian Pumpung di menua menya datai terang. Maya nya ini enggau aki iya agi sebilik enggau apai enggau indai iya. Gamal aki enggau ini ke sama nyau udah kurus, bemua ba iya. Orang tuai nya taja udah ngenuai nya, agi kering amat runding. “Aku tetap enda pindah. Seagi-agi seput aku meruan di dada, seagi-agi nya mih aku enda mindah ari rumah tu. Aku nadai nemu menua bukai. Tu mih menua aku. Tu pengidup aku, seput aku,” ku jaku orang tuai nya ba aum lemai hari siti. “Anang baka nya orang tuai. Perintah udah ngatur kitai pindah. Menua tu udah diempu perintah alai ngaga projek ti deka mai penguntung ke menua kitai. Kitai serumah tu, baka lebih 20 buah rumah ke bukai, nadai becherayan lebuh maya pindah ila. Kitai pindah semua. Menua tu enda ulih diwan agi. Ila iya ampuh laban ai tekat,” ku Tuai Rumah Rabung nerang ngagai iya. “Ampuh pan endur tu, ditu mih aku. Aku endang enda besetujuka menua kitai dijadika tasik. Tu menua asal kitai pindah ari Ketungau kelia. Uji kita ngingatka jerita lama kitai. Tu mih menua keterubah ditepatka bala aki ini kitai ke pindah ari Kapuas kelia. Perintah enda patut ngalahka menua kitai alai ngaga tekat nya. Enti menua tu ampuh, sapa ke rugi enti ukai kitai Iban? Kitai Iban deka nadai agi pengidup ila. Kitai deka tasah. Orang bulih penyamai tang kitai Iban ke empu buku pemerinsa. Kitai Iban mih ke betik-betik meda orang kaya ari asil menua kitai ti udah lesap. Uji peda kita ila,” ku iya nadai berubah runding. “Anang munyi nya jaku orang tuai. Uji nuan berunding. Ukai mimit-mimit kitai ke pindah ila. Enda kurang ari 3,000 iku bala Iban ke pindah ila. Enda patut nuan aja enda serunding enggau orang bukai ngemayuh nya,” ku Tuai Rumah agi nguji mujuk aki Nadia. “Orang bukai pan mayuh mih enda besetuju tang sida iya enda berani madah. Enda berani mantah. Uji tanya sida iya! Aku enda pindah ari tu. Menua tu menua Bantin. Bantin berani ngelaban Raja. Lapa kitai enda berani ngelaban orang kitai empu? Dini pemerani kitai Iban diatu? Ila kita meda, merinsa kitai Iban. Aku tu enda mindah. Enti kita enggai ninga jaku orang tuai, ila kita ngasaika pengidup diri. Tu aki Nadia, apai Inah, Uchu Bantin tu!” iya nempap dada iya lalu mandam tikai. Nyau semedup tengah geladak laban pandam jari iya ke kurus sereta beurat-urat. Mua iya mirah. Urat kening iya teranting. Mayuh sida dia tekenyit. “Kita ke nembiak diatu nadai berani. Siku baka siku. Takut magang-magang. Enda baka kami kelia. Dini kitai enda merinsa ila? Dini alai kitai bumai betaun, bumai beempalai? Tanah ke semina setempap diberi orang. Dini alai kitai ngasu beburu? Dini alai kitai meti, manjuk ngulihka jelu? Dini agi bisi tapang alai kitai ngambi manyi, ngulihka madu? Dini alai kitai nubu maku, begiga engkayu? Dini alai kitai beban emperawan, beban keladan ke bangkung, ngaga perau? Dini kitai ngambi rutan, ngambi danan? Perintah badu enda mih, ukai sida nemu utai ke baka nya,” ku tampung aki Nadia agi gut-gut. Ati iya pedis-sepedis. Iya nyau enda bebasaka Tuai Rumah. Nyau enda ingatka adat basa agi. “Aku dia alai aki orang nya, dia mih alai aku. Pindah ku iya, pindah. Enda ku iya, enda. Mati idup, telentang tungkup pan aku enggau iya,” ku tudah ini Nadia ke begamal biak enda setipak enggau umur iya. Buk iya disugu lichin lalu disanggul likun. Ngeli iya ke agi bisi, beberak dibai iya ngunyah pinang. Mua iya bekedut tang enda balat, enda ipakka penuai iya. Iya ngelut selambar sirih enggau kapu. Pinang ke udah disirap iya alus-alus digulung iya enggau sirih sereta selambar daun engkelait. Ilum pinang nya lalu dipapaka iya ke nyawa lalu dikunyah iya. Sekejap udah nya, iya lalu ngeluaka darah pinang nya. Nyau mirah diluaka nyelinting lubang ba geladak. Iya baka orang ke mutahka darah. Orang bukai baka ke mayuh besetuju enggau aki Nadia tang sida amat munyi ku iya, enda berani mansutka asai ati diri. Mua Tuai Rumah ke urung setengan umur, ama chelum, ama mirah. Iya bisi berasai malu. Tentu iya bisi pansa pedis ati. Kada enda iya agi deka nerang tang iya ngira nadai reti majakka penerang laban aki nya udah balat panas. Enggaika baka ke manjah gas ngagai api. Tuai rumah nya tak semina nacharka perening tajam iya ngagai orang tuai nya. Tuai Rumah pan lalu nguing ngagai sida bukai ke semak iya ngeluaka asai ati ti angat. “Ila iya tau berubah. Diatu dipadahka pan enda mih mereti. Enggai mih iya berubah. Runding orang tuai enda ulih ditukar pia aja. Indah enda baka ke nikamka tekang mas, tekang intan ngagai babi. Disipak iya pan enda mih iya ngelala nya utai berega. Disungkur iya ke bukai keba, dikumbai iya utai ngapa,” ku Tuai Rumah nya, pansa nyida. Iya sengaja ngenebalka pending diri. Enti pending iya mipau, iya enda tau nyadi tuai. Nadia ngira Tuai Rumah lalu ingatka jaku Datuk Menteri lebuh ke betemu enggau orang mayuh tiga taun ke udah lebuh perintah netapka menua Batang Ai deka alai ngaga tekat hidro nya. Maya nya peremisi sekula, nya alai penguan rumah panjai sampal bendar bisi di rumah nyengkaum bala nembiak sekula. “Tekat hidro tu mai penguntung ke semua orang. Kita deka dipindahka ngagai siti genturung pendiau ti deka digagaka sekula, kelinik, jalai raya lalu rumah deka diberi api letrik enggau entali ai. Nambahka nya tiap-tiap pintu kita deka ditagaka tanah entara 10 ngagai 12 ikar alai kita betanamka utai enggau bumai. Kita nadai pengerugi. Tanah kita deka diganti perintah. Ba endur baru ila, kita deka ngasaika pengidup baru. Ngasaika penyamai enggau pengelantang. Sekula di kaki tangga. Kelinik di ujung bilik sema jaku. Kita asai ke diau di nengeri. Api elektrik sepeneka ngena. Kita nadai agi gapa-gapa dalam petang. Ai beresi bisi niki ke rumah. Nadai ibuh disauk. Nadai sida ke indu agi nyauk perebintun bekalingka genuk. Semua utai ke diguna kena idup bisi memagang, nadai utai diketimpang. Badu kita idup merinsa baka ke menya,” ku Datuk Menteri. Sinu ati Nadia lebuh ngingatka utai ti nyadi baka nya. Kasih aki. Kasih ini. Kasih apai. Amat munyi ku aki, merinsa kitai ila. Tu kami sebilik tu dih, ku ati Nadia baka ke enda ngamatka utai ku menteri nya. “Taja pia, penemu aki nya ukai nyalahka perintah. Perintah ukai deka ngemediska rayat tang deka ngemansangka sida. Deka mai penyamai. Deka nyadung buah meredeka ngagai sida tang buah meredeka nya enda ulih disadung bereta ketegal mayuh penanggul,” ku ati Nadia tang iya enggai nampung runding nya. Pedis pala laban nya, ku ati iya. PINDAH ENDUR BESEKULA Nadia lalu ingatka kebuah iya ke sekula ba SMK Simanggang lalu enda ba SMK Lubok Antu ti semak ari rumah sida. Iya ke bendar, udah bekau iya bulih 4A, 1B ba UPSR ba SRK Batang Ai, Nadia diberi penuduk ba Kolej Abdillah di Kuching tang laban apai enggau indai iya berundingka seduai iya enda teundangka anak enti di Kuching, nya alai seduai iya minta Nadia diengkah di SMK Simanggang. Jabatan Pendidikan pan lalu ngemendarka peminta apai enggau indai Nadia. Apai enggau indai Nadia lantang ati laban enti di Simanggang agi ga nya ulih diundang seduai. Nya mih kebuah apai Nadia ke suah dipeda orang bisi ngagai sekula lalu selalu bisi betemu enggau Pengetua sereta enggau bala pengajar. PENGINGAT MAYA BEDAMPA Mayuh pengingat datai ngagai runding Nadia. Seduai iya indai iya ke enggau niang apai iya ke bemalam ba dampa sida di Sungai Pudun bisi ga datai. Pasal seduai indai iya ke mansai bulih undang, gerama enggau lelegup tak nyemia mansa mua iya. Diau di langkau umai amat rindu. Rindu ngabas buba, ngabas ensenga. Rindu makai burung ulih apai iya nyempulut. Rindu ngenang mayuh macham renggat pengawa ke bumai padi bukit. Maya manggul, maya nebas, maya nebang enggau maya nunu nya pengingat ke chukup ngerinduka ati. Baka nya mega maya nugal, maya mantun, maya mumpun, maya nyumba, maya ngetau enggau maya berangkut. Semua pengingat nya pasal pengawa ke jarang dipeda agi sekumbang bala sida serumah ke udah pindah ke ili. Ba menua baru, ke sempit nya, dini agi bisi alai bumai baka nya ku ati Nadia. Siti pengingat ke mengkang belama ba runding Nadia nya pasal gawai umai sida maya iya agi mit suba. Taun nya balat kudi. Pun padi ba dandang umai sida serumah balat diserang buntak enggau ulat. Nya alai orang ke tuai mai begawai ngemali umai. Lebuh maya nya, rindu amat meda mayuh macham pengawa orang lebuh begawai; bala lemambang ke nimang enggau bala pengabang ke berami. Siti utai ke balat ngerinduka ati nya lebuh meda jong ti alai antu penyakit padi diperanyutka di sungai. Nyau bekeligung perau mit ke baka perau ayam, diperanyutka di sungai mai antu penyakit ngagai Laut ngagai Bunut. Tu ku orang tuai, jalai meresi penyakit padi. Alit bendar ati, penyakit padi amat lesap. Padi gerai baru. Sida serumah taun nya bulih padi. PENGINGAT MAYA ORANG REMBAN Siti agi pengingat nya pasal orang remban. Indai Muau balat remban. Semalam-malam iya enda ngeleda. Datai pagi, apin ga ngeleda. Alah nyau dipelianka tiga iku manang baru iya ngeleda. Manang Ramba, Manang Bangga enggau Manang Dunggau maya nya semua agi idup. Mimpi Indai Muau balat ngenakut. Iya mimpi meda bala nyumbuh tak nyerang rumah panjai sida. Udah iya ke ngeleda orang ke tuai-tuai lalu berundingka reti mimpi nya. Udah nya rumah lalu diintu orang ngena jalai bebunuh babi enggau bepiring dikena minta ampun sereta nulak penatai utai ke jai. Lama Nadia lalu enda ulih nindukka diri. Siti agi pengingat nuga runding iya. Maya iya agi mit menya lebuh iya apin besekula lebuh nganti indai ke berapi lalu nyendiaka pemakai, apai iya selalu merindang Nadia enggau niang adi iya Intai ngena main Anggung-anggung Gayung. ANGGUNG-ANGGUNG GAYUNG: DEKA NYULUK BULAN Main nya terang bendar ba pengingat Nadia lalu enda ngetu-ngetu asai ke bisi didinga iya. Gamal enggau gaya sida menyanak, sida mapai iya ke merindang diri nya asai ke bisi dipandang ba tirai baka ke maya bisi wayang gambar. Apai iya gali ranggak-ranggak, kaki changgak-changgak lalu Nadia enda ngetu lunggak-lunggak nitihka wa kaki apai iya. “Anggung- anggung gayung, Kapa nuan gayung? Kena ngauk ai. Kapa nuan ai? Kena ngansah duku. Kapa nuan duku? Kena mantap perin. Kapa nuan perin? Kena nyuluk bulan. Kapa nuan bulan? Ke ayam Nadia. Ke ayam Intai. Rebah ke ili, bau tai, Rebah ke ulu bau garu” Main nya disebut lebuh apai iya gali lalu Nadia ningkap ba serungkung apai iya ti dienjut-enjut apai iya ke atas ke baruh jam ti nyebut lekamain nya. Intai selalu deka nguji niki ngagai serungkung nya tang iya apin ulih. Tudah tuai semina ngemata aja. Lebuh lekamain nya datai ba maya serungkung nya rebah, udah bekau apai Nadia netapka kini tunga pengerebah nya, serungkung nya pan rebah sekalika ke kanan tauka ke kiba. Ke kanan sama enggau ke ulu lalu ke kiba sama enggau ke ili. Kesuah agi pengerebah nya ke ulu. Nya ti ngayuka Nadia enggau adi iya bau garu. Seduai iya deka manah nasit. Deka belimpah, betuah. Semua utai dikereja seduai iya deka mujur.  Main nya betandu-tandu datai ke maya indai iya madahka pemakai udah sedia. Sida mapai iya semampai lekik-lekik ketawa gaga. LENYAU MENYADI BIAK Nadia lalu ingatka penyinu ati sida lebuh Intai ninggalka dunya ketegal penyakit ti enda ditemu sida. Ku sida ke tuai, iya dijamah utai ke di langit laban iya kena luput maya tumbuh nyang. Intai mupuk apin nemu mayuh ulah enggau jelekah di dunya tu. Kasih tudah adi iya ku ati Nadia. Enti iya meruan, tentu iya diatu udah ba sekula sekondari baka iya empu mega, ku ati Nadia. Sendat asai dada iya. Udah adi iya nadai, apai Nadia nadai kala agi main Anggung-anggung Gayung. Nyebut main nya pan apai iya enda kala agi. Lebuh Nadia mai, iya ngelimpangka nya enggau main bukai. Tetap ati apai Nadia temuku ngenang pengelenyau anak lelaki iya. Nadia selalu ingatka main Anggung-anggung Gayung nya. Main nya besai bendar reti ba Nadia kenyau ari iya agi mit datai ke iya nyau besai. Nadia selalu berundingka reti main nya kelimpah ari ke dikena merindang. Iya selalu ngingatka diri deka bulih bulan. Iya inginka diri bayam bulan taja pan Intai tetap nadai jalai bayam nya. Diatu apai iya pan nadai agi. Kati ulih enda ka bulan nya datai ba jari Nadia? Agi enda ka apai iya ingatka iya ke ka nyuluk bulan ke ayam Nadia? Ulih enda ka iya agi nulung Nadia? Nadia lalu tenyabak-nyabak teingatka niang apai iya. Maya iya balat bendar nguna sukung apai iya, apai iya udah nadai agi. Maya Nadia deka meraya ngiga utai bukai kelimpah ari perin dikena nyuluk bulan, apai iya udah mindah menua, bekalih dunya. Udah lindung tiang. Udah lindung batang, lindung agang. Kada enda iya majak bemain Anggung-anggung Gayung enggau Intai? Naka mih pengelantang seduai iya dih? Nadia sinu ngenang nasit diri ke idup merinsa, idup belala. Temuku asai perut iya ngenang nasit diri ke idup seranta, mensena.  Panggal iya nyau basah lutu laban ai mata iya. Iya lalu teingatka bala nembiak ke galak nyindir-nyindir iya di sekula. Iya ngasaika sida nya enda patut ngaga iya baka nya. Ukai utai dipinta, ukai ditanya iya ke idup seranta baka nya. Maya nya Nadia lalu ingatka Cikgu Dayang. Ingatka indai iya. Lebih ari semua, Nadia sempat ingatka Jesus. Iga ga Jesus enda nulung nyukung iya? Nadia ngasaika Jesus bisi semak iya lalu ulih ningaka jaku iya. Nadia enda nemu besampi ngagai sida Keling, sida Bungai Nuing. Iya enda nemu besembiang berandau enggau Kumang. Iya enda nemu minta tulung Lulung. Nya alai, nadai alai bukai endur iya manggaika penusah iya lebih ari Jesus. Nadai alai bukai iya mantaika serebana kelimpah ari Allah Taala. BESERAH NGAGAI JESUS ENGGAU TUHAN Nadia lalu ngambi lampu pichit iya sambil ngama-ngama alai Bup Kudus iya ti seruran diengkah iya semak panggal ba alai iya ke gali. Bup Kudus nya dibeli iya lebuh raban sida iya ke betetap ba Tuan Bishop di Gerija St. Luke. Lampu pichit diidupka iya sambil iya ningkap ba tilam foam mipis iya. Buka iya Bup Kudus nya lalu kebak iya ba Masmor 25 ti endang selalu dibacha iya. Iya macha genteran keterubah dalam tenggau lampu pichit enggau penuh pemerat sereta pengarap. Iya macha dalam ati, nya alai mulut iya ke kekimut. Mata iya enggai nyadi enda dipelutka iya awakka iya ulih meda enggau terang. Ruang runding iya diasuh iya tetukang awakka ati iya rawang. Iya nyerahka tubuh enggau semengat iya dikuasa ulih Roh Kudus. Sebedau iya macha ayat-ayat nya, Nadia dulu ngelai tanda regang sambil lalu nyebut leka jaku ti selalu disebut lebuh ngelai tanda regang dini-dini alai. “Dalam Nama Apai enggau Anak enggau Roh Kudus.  Amin. Iya lalu macha Masmor 25. “Ngagai Nuan, Tuhan, aku besampi; Aku arapka Allah Taala enggau pengabis ati. Anang ngasuh aku malu alah laban orang; Tagang munsuh aku ketawaka aku. Orang ti bepanggai ba Tuhan enda tau alah, Semina orang ti enda ngasika Nuan ti deka alah”. Ati Nadia puas lalu dada iya lapang udah manggai ngelempaika penusah diri ngagai Tuhan. Iya ngalika diri telentang sambil jari kiba iya madamka lampu nyerumba jari kanan iya ngengkahka Bup Kudus nya di atas dada iya. Iya mejamka mata iya lalu ngingatka Allah Taala enggau Jesus bisi enggau iya dia. Kepenudi iya iya nyebut Amin. Nyau kelama-lama, Nadia lalu lina. Iya enda nemu maya diri lela; tinduk. (Betampung ba Tusun Ke-4 ba minggu nyin ila) Oleh JANTAN UMBAT 
See author's posts
